અખા ત્રીજના દિવસે જૈનો દ્વારા વર્ષી તપના પારણા કરવામાં આવતા હોય છે. આદિનાથ ભગવાને દીક્ષા ગ્રહણ કર્યા પછી ૧૩ માસ ૧૦ દિવસ સુધી અખંડ તપની આરાધના કરી હતી અને તેમની સ્મૃતિમાં આજ પર્યંત વર્ષી તપની આરાધના કરવામાં આવે છે. આ તપ સૌથી જૂનું અને મોટામાં મોટું તપ છે. જૈન આરાધકો અત્યંત શ્રદ્ધાથી આ તપની આરાધના કરે છે અને શેરડીના રસથી પારણું કરે છે. જે પણ જૈન દેરાસરોમાં આદિનાથ પ્રભુની સ્થાપના થઇ હશે ત્યાં આજે શેરડીના રસનો પ્રક્ષાલ કરાશે. ઋષભદેવ ભગવાનના પારણાનો દિવસ અક્ષય તૃતિયાનો જ હતો. સમગ્ર દેશમાંથી ૫ હજારથી ૧૦ હજાર ભાવિકો આવો તપ પૂર્ણ કરશે.